Stoute kabouter | SkalkSkryf
« Donderweer oor die hoëveld
Krishnamurti se Stilte »
Maart 22, 2009 deur Louwie
Die brief van my wat bietjie spot met ernstige sake is in 'By' van 'Beeld' gepubliseer op 21/3/09.
Hoes-hoes, hyg-hyg. Verskoon my as ek nie samehangend skryf nie. My oë traan en my longe brand nog van al die rook. Sien, ek het die naweek spandeer om al die boosheid in my huis bymekaar te maak en te verbrand soos Tiaan Gildenhuys sê ek moet doen as ek die Duiwel uit my huis wil dryf. Dit was 'n moerse hoop goeters en dit het goed gebrand. Het net probleme met die tuinkabouter gehad. Die oudjie het net daar op die vuur gelê en vir my gekyk. Ek het hom in die naam van Christus, van Gebriël en selfs Moses beveel om te brand sonder sukses. Ek vermoed dit het iets daarmee te doen dat hy van sement gemaak is.
Behalwe vir die stoute kabouter, het ek nou nog 'n probleem met tawwe Tiaan se prediking. As Kersfees en Paasfees taboe is omdat dit heidense wortels het, en gegee De La Rey Marais se stelling in dieselfde uitgawe van "By"dat daar minstens tien (af)gode in die antieke geskiedenis is wat voor Christus se tyd 'n maagdelike geboorte gehad het, nogal op 25 Desember, en dat sommige van hulle so ver ek weet, ook gekruisig is, dan sit Tiaan met die probleem dat die Christus storie ook 'n verbintenis met heidense gebruike het. Moet die Christus dan ook op die brandstapel beland?
Is 'n tragiese, demoongedrewe wêreld wat Tiaan bewoon, omtrent net so tragies as die wrede wêreld van die rede van De La Rey, De La Rey, kan jy die Christen bevry, bevry (sorry, kon die perversie nie weerstaan nie!). Waarom is die Professor so woedend, wonder 'n mens. Is dit miskien omdat die gaping tussen dit wat hy weet en dit wat hy nie weet nie elke dag groter word?
Tussen Tiaan en De La Rey gaan ons, die dom-onnoselles bevry raak van die duiwel en van God. Hoe salig en sonder vrees gaan die mensdom tog nie wees nie.
Net so terloops; my vrou sê die media moet nou ophou om die jagse* Joost en stekende* Steve te treiter en hulle gesinne te verwoes. So lank hulle maar net na elke eskepade bieg en vergifnis vra is als oraait. Miskien gee sy my nou die groenlig om ook 'n ou los gelukkie te gaan soek, net solank ek kom bieg en vergifnis vra na die tyd?
Norrefok, ek ken vir Ma. Daai rëel geld net skoongesig, hoëprofiel (of is dit stywe profiel?)* seuntjies. Die uwe sal baie belangrike dele van sy anatomie kwyt wees na so 'n biegsessie.
Die mens raak nou waarlik vry. Vry van sedes, van die duiwel en van God. Viva die totaal bevryde mens.